b'\n_START_ARTICLE_\nRigdzin Namkha Gyatso Rinpo\xc4\x8d\xc4\x97\n_START_SECTION_\nBiografija\n_START_PARAGRAPH_\nRigdzin Namkha Gyatso Rinpo\xc4\x8d\xc4\x97 gim\xc4\x97 1967 m. gruod\xc4\xaf Dza-Chu-Kha, Khamo provincijoje, Tibete. Jo t\xc4\x97vai \xe2\x80\x93 Thupten Sherab ir Dawa Sherab \xe2\x80\x93 dav\xc4\x97 jam Drupa Tharchin vard\xc4\x85. Ir jo t\xc4\x97vas, ir senelis buvo nagpos (tantros praktikuotojai); t\xc4\x97vas prie\xc5\xa1 mirdamas prisak\xc4\x97 s\xc5\xabnui b\xc5\xabti ypa\xc4\x8d budriam, nes jis atstovauja a\xc5\xa1tuonioliktai jog\xc5\xb3 kartai. Taigi nuo pat ankstyvos vaikyst\xc4\x97s jis buvo susij\xc4\x99s su \xc5\xa1vent\xc4\x85ja Dharma.\n_START_SECTION_\nPerdavos linija\n_START_PARAGRAPH_\nRinpo\xc4\x8d\xc4\x97s mokytojai buvo jo t\xc4\x97vas Thupten Sherab, taip pat Dza-Gyal Khenpo Bumthar, Arig Dza Khenpo Pema Tsewang, Khenpo Jigme Phuntsok, Tulku Pema Kalsang, Khenpo Munsel, Khenpo Chokyab, Khenpo Pema Wangyal, Khenpo Wanglo, Khenpo Kalsang Khedrub, Khenpo Pema Lodro, Khenpo Wangdu, Gotsa Phurba Tulku Rinpo\xc4\x8d\xc4\x97, Kulong Lama Lungtok Rinpo\xc4\x8d\xc4\x97, Muge Samten Rinpo\xc4\x8d\xc4\x97, Troru Tsenam Rinpo\xc4\x8d\xc4\x97 ir Tseten Shadrung. Tai lamos, kuriais Namkha Rinpo\xc4\x8d\xc4\x97 sek\xc4\x97 gyvendamas Tibete. Svarbiausi lamos Namkha Rinpo\xc4\x8dei buvo Kyabje Dudjom Rinpo\xc4\x8d\xc4\x97s dukra Semo Dechen Yudron bei jos vyras Chonyi Rinpo\xc4\x8d\xc4\x97. Rinpo\xc4\x8d\xc4\x97 taip pat gavo mokymus i\xc5\xa1 Kyabje Dodrubchen Rinpo\xc4\x8d\xc4\x97s, Kyabje Dzogchen Rinpo\xc4\x8d\xc4\x97s, Kyabje Tseley Khandro Rinpo\xc4\x8d\xc4\x97s and Kathog Moktsar Tulku Rinpo\xc4\x8d\xc4\x97s. I\xc5\xa1 vis\xc5\xb3 \xc5\xa1i\xc5\xb3 lam\xc5\xb3 Namkha Rinpo\xc4\x8d\xc4\x97 gavo vis\xc5\xb3 keturi\xc5\xb3 Tibeto budizmo tradicij\xc5\xb3 (Njingma, Sakja, Kagju ir Gelug) mokymus, ta\xc4\x8diau pagrindin\xc4\x97 jo pakraipa \xe2\x80\x93 senoji Njingma mokykla.\n_START_SECTION_\nStudijos ir atsiskyrimas\n_START_PARAGRAPH_\nNamkha Rinpo\xc4\x8d\xc4\x97 ketverius metus mok\xc4\x97si Dzog\xc4\x8deno vienuolyne Sher Sang Ha Khame, Tibete. Baig\xc4\x99s mokslus, jis dar ketverius metus mok\xc4\x97si Namdhun budist\xc5\xb3 mokykloje Pekine, Kinijoje. \xc5\xa0i mokykla \xc4\xafkurta de\xc5\xa1imtojo Panchen Lamos (1938\xe2\x80\x931989). Namkha Rinpo\xc4\x8d\xc4\x97 \xc5\xa1ioje mokykloje gavo daugyb\xc4\x99 mokym\xc5\xb3 i\xc5\xa1 Panchen Lamos bei Alak Zangkar Rinpo\xc4\x8d\xc4\x97s (Thupten Nyima, g. 1943 m.), kuris Tibete laikomas tikr\xc4\x85ja Do Kyentse Yeshe Dorje reinkarnacija (tuomet jis gyveno Tibete, dabar gyvena Kanadoje)._NEWLINE_Pagrindin\xc4\x97 Namkha Rinpo\xc4\x8d\xc4\x97s praktika yra naujasis Kyabje Dudjom Rinpo\xc4\x8d\xc4\x97s (Jigdral Yeshe Dorje, 1904\xe2\x80\x931987 m.), Dudjom Tersar, lobis. \xc5\xa0iuos mokymus Namkha Rinpo\xc4\x8d\xc4\x97 gavo i\xc5\xa1 Jigdral Yeshe Dorje dukros Semo Dechen Yudron, kurios vadovaujamas \xc4\xafgyvendino tradicin\xc4\xaf trej\xc5\xb3 met\xc5\xb3 atsiskyrim\xc4\x85. \xc5\xa0is atsiskyrimas vyko Kongpo Lama Ling, Kongpo provincijoje, kur Kyabje Dudjom Rinpo\xc4\x8d\xc4\x97 gyveno._NEWLINE_Dabar Semo Dechen Yudron yra \xc5\xa1io vienuolyno glob\xc4\x97ja. Vienuolynas yra netoli Nam-Tso Chug-Mo e\xc5\xbeero. \xc5\xa0is e\xc5\xbeeras yra Dorje Kundragma, vienam i\xc5\xa1 dvylikos vietini\xc5\xb3 Tibeto glob\xc4\x97j\xc5\xb3 (Tenma Chu-Nyi), skirt\xc5\xb3 piligrimys\xc4\x8di\xc5\xb3 vieta. \xc5\xa0io e\xc5\xbeero viduryje yra nedidel\xc4\x97 kalno salel\xc4\x97. Vasar\xc4\x85 jos negali pasiekti nei valtimi, nei jokia kita susisiekimo priemone. \xc5\xbdiem\xc4\x85, kai e\xc5\xbeeras u\xc5\xbe\xc5\xa1\xc4\x85la, \xc5\xa1i\xc4\x85 salel\xc4\x99 \xc5\xbemon\xc4\x97s gali pasiekti p\xc4\x97sti. Namkha Rinpo\xc4\x8d\xc4\x97 nu\xc4\x97jo \xc4\xaf \xc5\xa1i\xc4\x85 ypating\xc4\x85 sal\xc4\x85 ledu, kai e\xc5\xbeero pavir\xc5\xa1ius buvo u\xc5\xbe\xc5\xa1al\xc4\x99s, ir pasiliko joje atsiskyr\xc4\x99s dvejus metus. Norint gr\xc4\xaf\xc5\xbeti i\xc5\xa1 salos b\xc5\xabtina laukti metus, kol e\xc5\xbeeras v\xc4\x97l u\xc5\xbe\xc5\xa1als. Ta\xc4\x8diau b\xc5\xabna atvej\xc5\xb3, kad ir \xc5\xbeiem\xc4\x85 e\xc5\xbeeras neu\xc5\xbe\xc5\xa1\xc4\x85la, tada \xc5\xbemogui saloje tenka u\xc5\xbesib\xc5\xabti dar metus. \xc5\xa0is e\xc5\xbeeras ne toks kaip Vakar\xc5\xb3 e\xc5\xbeerai. Jame nieko n\xc4\x97ra ir niekas jo jokiems tikslams nenaudoja. Aplink e\xc5\xbeer\xc4\x85 irgi nieko nevyksta, ir n\xc4\x97ra jokios prie\xc5\xbeasties ten eiti. Po atsiskyrimo \xc5\xa1ioje kalno saloje Namkha Rinpo\xc4\x8d\xc4\x97 surinko 48 vienuolius ir vienuoles, savo artimus mokinius, ir jie \xc5\xa1e\xc5\xa1is m\xc4\x97nesius \xc4\x97jo aplink \xc5\xa1\xc4\xaf e\xc5\xbeer\xc4\x85 darydami nusilenkimus._NEWLINE_V\xc4\x97liau Namkha Rinpo\xc4\x8d\xc4\x97 atliko a\xc5\xa1tuoni\xc5\xb3 m\xc4\x97nesi\xc5\xb3 piligrimin\xc4\x99 kelion\xc4\x99 prie \xc5\xa1ventojo Kaila\xc5\xa1o kalno. Jis i\xc5\xa1vyko i\xc5\xa1 Lhasos (Tibeto sostin\xc4\x97s) ir leidosi link Butano sienos. I\xc5\xa1ilgai jos keliavo tol, kol pasiek\xc4\x97 Kaila\xc5\xa1o kaln\xc4\x85, sekdamas Milarepos ir kit\xc5\xb3 did\xc5\xbei\xc5\xb3 meistr\xc5\xb3 pramintu piligrimys\xc4\x8di\xc5\xb3 mar\xc5\xa1rutu. Tuomet Namkha Rinpo\xc4\x8d\xc4\x97 atliko du atsiskyrimus (dvej\xc5\xb3 met\xc5\xb3 ir \xc5\xa1e\xc5\xa1i\xc5\xb3 m\xc4\x97nesi\xc5\xb3) Samye vienuolyne, kuris yra laikomas esmine Guru Rinpo\xc4\x8d\xc4\x97s k\xc5\xabno, kalbos ir proto vieta.\n_START_SECTION_\nTrak Ngak Lingpa tulku\n_START_PARAGRAPH_\nDilgo Khyentse Rinpo\xc4\x8d\xc4\x97 (Tashi Paljor, 1910\xe2\x80\x931991 m.), Kyabje Dudjom Rinpo\xc4\x8d\xc4\x97s, kaip Nyingmos mokyklos vadovo, \xc4\xafp\xc4\x97dinis, tris kartus lank\xc4\x97si Tibete. Pirm\xc4\x85 kart\xc4\x85 \xe2\x80\x93 1985 metais. Paskutinio vizito metu su juo susitiko ir Namkha Rinpo\xc4\x8d\xc4\x97. Dilgo Khyentse Rinpo\xc4\x8d\xc4\x97 pripa\xc5\xbeino j\xc4\xaf dvylikt\xc4\x85ja Rigdzin Trak Ngak Ligpa reinkarnacija, tuo patvirtindamas keliuose aplinkiniuose vienuolynuose sklidusius gandus, kad Namkha Rinpo\xc4\x8d\xc4\x97 i\xc5\xa1 tikr\xc5\xb3j\xc5\xb3 yra \xc5\xa1io tertono (Padmasambhavos ir Yeshe Tsogyal pasl\xc4\x97pt\xc5\xb3 dvasini\xc5\xb3 lobi\xc5\xb3 atskleid\xc4\x97jo) dabartin\xc4\x97 reinkarnacija._NEWLINE_Namkha Rinpo\xc4\x8d\xc4\x97 yra daug nuveik\xc4\x99s Tibete: \xc4\xafk\xc5\xabr\xc4\x97 kelet\xc4\x85 vienuolyn\xc5\xb3, suteik\xc4\x97 daugyb\xc4\x99 mokym\xc5\xb3 ir iniciacij\xc5\xb3. Tibete pas j\xc4\xaf rinkosi mokiniai i\xc5\xa1 vis\xc5\xb3 provincij\xc5\xb3 \xe2\x80\x93 Amdo, Khamo, U-Tsango, taip pat Kinijos ir Vakar\xc5\xb3. Manoma, kad jo mokini\xc5\xb3 gali b\xc5\xabti keli \xc5\xa1imtai t\xc5\xabkstan\xc4\x8di\xc5\xb3.\n_START_SECTION_\nPalieka Tibet\xc4\x85 ir pripa\xc5\xbe\xc4\xafstamas Domang Yeshe Dorje tulku\n_START_PARAGRAPH_\nNamkha Rinpo\xc4\x8d\xc4\x97 pirm\xc4\x85 kart\xc4\x85 Tibete buvo suimtas ir \xc4\xafkalintas 1990\xe2\x80\x931991 m. I\xc5\xa1 viso jis buvo suimtas keturis ir \xc4\xafkalintas tris kartus. Kin\xc5\xb3 vyriausyb\xc4\x97 dar\xc4\x97si vis ma\xc5\xbeiau pakanti jo \xc4\xaf\xc5\xbeymumui ir veiklos apim\xc4\x8diai. Kadangi dar vienas are\xc5\xa1tas atrod\xc4\x97 nei\xc5\xa1vengiamas, 1998 m. Namkha Rinpo\xc4\x8d\xc4\x97 pasitrauk\xc4\x97 i\xc5\xa1 Tibeto \xc4\xaf Dharamsal\xc4\x85, Indij\xc4\x85. Dharamsaloje Namkha Rinpo\xc4\x8d\xc4\x97 susitiko su ra\xc5\xa1ytoja Jurga Ivanauskaite (1961\xe2\x80\x932007), kuri j\xc4\xaf pirm\xc4\x85 kart\xc4\x85 pakviet\xc4\x97 \xc4\xaf Europ\xc4\x85. 1998\xe2\x80\x931999 m. Namkha Rinpo\xc4\x8d\xc4\x97 gyveno ir skleid\xc4\x97 Dharmos mokymus Lietuvoje. V\xc4\x97liau gr\xc4\xaf\xc5\xbeo \xc4\xaf Indij\xc4\x85. Jo \xc5\xa0ventenyb\xc4\x97s XIV Dalai Lamos (Tenzin Gyatso, g. 1935) malon\xc4\x97s d\xc4\x97ka Namkha Rinpo\xc4\x8d\xc4\x97 1999 metais dalyvavo did\xc5\xbeiojoje Monlam Chemo, Bodhgajoje, Indijoje. \xc5\xa0vent\xc4\x97je dalyvavo ir vienas auk\xc5\xa1\xc4\x8diausi\xc5\xb3 Njingmos lam\xc5\xb3 Domang Yangthang Rinpo\xc4\x8d\xc4\x97 (lamos Lhatsun Namhka Jigme reinkarnacija), kur\xc4\xaf yra pagerb\xc4\x99s pats Dudjom Rinpo\xc4\x8d\xc4\x97. Domang Yangthang Rinpo\xc4\x8d\xc4\x97 yra Drubwang Penor Rinpo\xc4\x8d\xc4\x97s pagrindinis mokytojas. Kin\xc5\xb3 kal\xc4\x97jimuose jis yra praleid\xc4\x99s dvide\xc5\xa1imt met\xc5\xb3 ir \xc5\xa1iuo metu gyvena Sikime, \xc5\xa1iaur\xc4\x97s Indijoje. Be to, jis yra Thubten Sherab, Namkha Rinpo\xc4\x8d\xc4\x97s t\xc4\x97vo, pagrindinis mokytojas. Anks\xc4\x8diau Namkha Rinpo\xc4\x8d\xc4\x97 su juo susitik\xc4\x99s nebuvo. Tais metais Thubten Sherab ruo\xc5\xa1\xc4\x97si mirti, tad jis papra\xc5\xa1\xc4\x97 s\xc5\xabnaus nuvykti pas Domang Yangthang Rinpo\xc4\x8d\xc4\x99 prane\xc5\xa1ti apie jo mirt\xc4\xaf ir pasak\xc4\x97, kad jis tikrai bus pamalonintas ir jausis laimingas, jeigu \xc5\xa1is tai padarys. Taigi Namkha Rinpo\xc4\x8d\xc4\x97 nuvyko \xc4\xaf Indij\xc4\x85 jo ie\xc5\xa1koti._NEWLINE_Vos suprat\xc4\x99s, kad Domang Yangthang Rinpo\xc4\x8d\xc4\x97 yra tarp \xc5\xa1vent\xc4\x97s dalyvi\xc5\xb3, Namkha Rinpo\xc4\x8d\xc4\x97 tuoj pat nu\xc4\x97jo su juo susitikti. Domang Yangthang Rinpo\xc4\x8d\xc4\x97 buvo tikrai laimingas susitik\xc4\x99s su Namkha Rinpo\xc4\x8de ir paklaus\xc4\x97, ar \xc5\xa1is jau yra pripa\xc5\xbeintas tulku. Namkha Rinpo\xc4\x8d\xc4\x97 atsak\xc4\x97, kad Dilgo Khyentse Rinpo\xc4\x8d\xc4\x97 pripa\xc5\xbeino j\xc4\xaf Trak Ngak Lingpa reinkarnacija ir pavadino Rigdzin Namkha Gyatso. Suglausdamas delnus Domang Yangthang Rinpo\xc4\x8d\xc4\x97 i\xc5\xa1rei\xc5\xa1k\xc4\x97 d\xc4\x97kingum\xc4\x85 Dilgo Khyentse Rinpo\xc4\x8dei ir nedelsdamas prid\xc5\xabr\xc4\x97, jog nepaisant, kad tai, kas pasakyta, visi\xc5\xa1kai teisinga, jis pra\xc4\x97jusi\xc4\x85 nakt\xc4\xaf susapnav\xc4\x99s ypating\xc4\x85 sapn\xc4\x85. Tame sapne jis ai\xc5\xa1kiai reg\xc4\x97j\xc4\x99s, kad Namkha Rinpo\xc4\x8d\xc4\x97 yra dar ir jo linijos tulku \xe2\x80\x93 Domang Yeshe Dorje, kuris buvo ir Domang Yangthang Rinpo\xc4\x8d\xc4\x97s, ir Drubwang Penor Rinpo\xc4\x8d\xc4\x97s pagrindinis mokytojas, \xe2\x80\x93 reinkarnacija. Dar jis prid\xc5\xabr\xc4\x97, jog n\xc4\x97ra abejoni\xc5\xb3, kad visi Budos pirmaprad\xc4\x97s i\xc5\xa1minties po\xc5\xbei\xc5\xabriu yra Viena. Po to Domang Yangthang Rinpo\xc4\x8d\xc4\x97 prane\xc5\xa1\xc4\x97 \xc5\xa1ias naujienas Penor Rinpo\xc4\x8dei (tuometiniam Njingmapos linijos vadovui). \xc5\xa0is lai\xc5\xa1ku su savo para\xc5\xa1u ir antspaudu patvirtino, kad Namkha Rinpo\xc4\x8d\xc4\x97 yra Domang Yeshe Dorje reinkarnacija. Taip Rigdzin Namkha Gyatso Rinpo\xc4\x8d\xc4\x97 oficialiai buvo pripa\xc5\xbeintas tulku. Jam taip pat yra pasirei\xc5\xa1k\xc4\x99 \xc4\xafvair\xc5\xabs tai patvirtinantys \xc5\xbeenklai, sapnai ir kitkas, ta\xc4\x8diau detaliau j\xc5\xb3 nepristatin\xc4\x97sime.\n_START_SECTION_\nNamkha Rinpo\xc4\x8d\xc4\x97s pagrindinis lama Dungse Thinley Norbu Rinpo\xc4\x8d\xc4\x97\n_START_PARAGRAPH_\nNuo savo atvykimo \xc4\xaf Indij\xc4\x85 Namkha Rinpo\xc4\x8d\xc4\x97 gavo daug Jo \xc5\xa0ventenyb\xc4\x97s XIV Dalai Lamos, Kyabje Penor Rinpo\xc4\x8d\xc4\x97s, Trulshik Rinpo\xc4\x8d\xc4\x97s (Ngawang Chokyi Lodro, g. 1924), Jatral Rinpo\xc4\x8d\xc4\x97s bei Domang Yangthang Rinpo\xc4\x8d\xc4\x97s mokym\xc5\xb3. Gyvendamas JAV jis gavo ir Dungse Thinley Norbu Rinpo\xc4\x8d\xc4\x97s (g. 1931), vyresniojo Dudjom Rinpo\xc4\x8d\xc4\x97s s\xc5\xabnaus, mokymus. \xc5\xa0is mokytojas dav\xc4\x97 prad\xc5\xbei\xc4\x85 Guru Rinpo\xc4\x8d\xc4\x97s Cogui ir Troma Nagmo Cogui (ritualin\xc4\x97 aukojimo ceremonija), kurie dabar rengiami ir Vilniuje. Tremtyje JAV gyvenantis Dungse Thinley Norbu Rinpo\xc4\x8d\xc4\x97 yra Namkha Rinpo\xc4\x8d\xc4\x97s pagrindinis lama, jo prieglobstis ir pagrindinis r\xc4\x97m\xc4\x97jas.\n_START_SECTION_\nTarptautin\xc4\x97 veikla: Rigdzin bendruomen\xc4\x97\n_START_PARAGRAPH_\nVos atvyk\xc4\x99s \xc4\xaf Indij\xc4\x85 Namkha Rinpo\xc4\x8d\xc4\x97 i\xc5\xa1d\xc4\x97st\xc4\x97 daugyb\xc4\x99 mokym\xc5\xb3, mok\xc4\x97 ir kitose \xc5\xa1alyse: Tibete, JAV, Nepale, Lietuvoje, Ispanijoje, \xc5\xa0vedijoje, Olandijoje, \xc5\xa0veicarijoje. Vis\xc5\xb3 gyv\xc5\xb3 b\xc5\xabtybi\xc5\xb3 labui jis \xc4\xafk\xc5\xabr\xc4\x97 tarptautin\xc4\x99 Dharmos bendruomen\xc4\x99, pavadint\xc4\x85 \xe2\x80\x9eRigdzin Community\xe2\x80\x9c. Nuo 2002 m. Rigdzin Namkha Gyatso Rinpo\xc4\x8d\xc4\x97 gyvena Rol\xc4\x97je, \xc5\xa0veicarijoje, kur \xc5\xa1iuo metu yra pagrindinis Rigdzin bendruomen\xc4\x97s centras. Rinpo\xc4\x8d\xc4\x97 keliauja ir skleid\xc5\xbeia Dharmos mokymus po vis\xc4\x85 pasaul\xc4\xaf. 2007 m. Namkha Gyatso Rinpo\xc4\x8d\xc4\x97 Lietuvoje \xc4\xafk\xc5\xabr\xc4\x97 Dharmos centr\xc4\x85 \xe2\x80\x9eRigdzin Gatsel Ling\xe2\x80\x9c. Jame reguliariai lankosi bei duoda mokymus.'